Placa na casa onde tivo farmacia Manuela Barreiro en RibadeoPlaca na casa onde tivo farmacia Manuela Barreiro en Ribadeo
**Manuela Antonia Barreiro Pico**, nada en Viveiro o 5 de xullo de 1877 e finada en Madrid o 29 de xaneiro de 1953, foi unha farmacéutica galega, a primeira muller licenciada na Universidade de Santiago de Compostela e na súa Facultade de Farmacia no ano 1900.

Traxectoria
-----------

Era filla de Facundo Manuel Barreiro Arias, natural de Lugo, mestre en Viveiro, e de María del Carmen Inés Pico Álvarez, natural de Vilanova de Lourenzá (Lugo), ama de casa. Tivo tres irmáns: Justo, Inés e Emilia. O seu avó foi Justo Pico de Coaña, mestre en Viveiro e importante pedagogo galego do século XIX.

Ó pouco de nacer foi vivir coa súa familia a Ribadeo onde fixo a primaria. En 1896 converteuse na primeira muller en acadar o bacharel en Galicia e en estar matriculada na Universidade de Santiago, así como en ser licenciada en Farmacia pola USC (1900; título datado en 1901). Debido ás limitacións impostas ás mulleres na época, tivo que solicitar permiso (que finalmente lle foi concedido) para matricularse e para exercer a súa profesión. No escrito dirixido ao ministro de Instrución Pública e Belas Artes, indicaba que os estudos realizados debían habilitala "para o exercicio dunha profesión que sempre creu propia do seu sexo e na que pretende atopar ocupación útil para si e para a sociedade". Aínda así, a idea dunha muller adicándose a calquera disciplina científica tiña moitas reticencias:

"Nunca quixemos intervir no debate xeral sobre se as mulleres deberían ou non dedicarse preferentemente ás tarefas domésticas, deixando aos homes o arduo e sempre mal recompensado traballo de estudar ciencias naturais, pero dado que a ocasión se presenta por mor da autorización da Dirección Xeral de Instrución Pública á señorita Manuela Barreiro para asistir á Facultade de Farmacia da Universidade de Santiago, non podemos deixar de constatar o noso xuízo sobre un punto de tal interese."

"Perden o tempo, os cartos e algo máis, que sempre constituíu a mellor auréola das damas, as familias que teñen o mal gusto de destinar ás súas fillas ao manexo do bisturí e os traballos de laboratorio. A figura da muller ten outro cadro e debe respirar outro ambiente".

Logo de licenciarse, en 1903 abriu a súa farmacia en Ribadeo na rúa de San Roque (actual rúa Rodríguez Murias), que permaneceu aberta até 1931 (ano en que se xubilou), en que a traspasou a Claudio Pérez Prieto.

Unha rúa de Ribadeo leva o seu nome.

En 2023 a revista Gciencia considerouna unha das 20 mulleres de ciencia en Galicia que había que coñecer.

Notas
-----

1. 1 2 3 4  Fernández García, María Isabel (2017): *Manuela Barreiro Pico. Ribadense destacada. 1ª Licenciada en Farmacia de Galicia (1900)*. Deputación de Lugo.
2. ↑  Claramunt Valles, Rosa Mª e Teresa (2012). *Mujeres en ciencia y tecnología*. UNED. Tema 3.
3. 1 2 3  AAVV (novembro 2018). "Con tódolos permisos. A primeira universitaria galega: Manuela A. Barreiro Pico" (PDF). *Libro Guía XXXI congreso Enciga* (ENCIGA) (86): 107. ISSN 0214-7807.
4. ↑  "Mulleres que abriron camiño nas aulas e laboratorios da USC". Arquivado dende o orixinal o 27/03/2019. Consultado o 18/06/2017.
5. ↑  Farmacia, Biblioteca de la Real Academia Nacional de (2016). "Biblioteca Virtual de la Real Academia Nacional de Farmacia". *bibliotecavirtual.ranf.com* (en castelán). Consultado o 2018-02-20.
6. 1 2  ""Perde o tempo quen ten o mal gusto de enviar á súa filla ao laboratorio"". *Igaciencia*. Consultado o 6 marzo 2018.
7. ↑  *Las primeras universitarias en España, 1872-1910*. p. 204.
8. ↑  "Un grupo de ribadenses homenaxea o luns á ribadense Manuela Barreiro Pico, primeira muller farmacéutica de Galicia". *La Comarca del Eo*. 17/06/2017. p. 1.  `|data-acceso=` require `|url=` (Axuda)
9. ↑  "Actos do dia internacional da muller". Consultado o 18/06/2017.
10. ↑  "Rúas con nome feminino". Consultado o 18/6/2017.
11. ↑  García, Victoria (2019-03-07). "Vinte mulleres de ciencia en Galicia que tes que coñecer". *GCiencia*. Consultado o 2023-02-11.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Manuela Barreiro Modificar a ligazón no Wikidata*** |

### Bibliografía

* Fernández García, María Isabel (2017). *Manuela Barreiro Pico. Ribadense destacada. 1ª Licenciada en Farmacia de Galicia (1900)*. Lugo: Deputación Provincial. ISBN 978-84-697-4468-0.
* Marco, Aurora (2007). *Dicionario de Mulleres Galegas [Das orixes a 1975]*. Edicións A Nosa Terra. p. 52. ISBN 978-84-8341-146-9.
* Rodríguez Rodríguez, Anaír. *Pioneiras 2. Galegas que abriron camiño* (1ª edición: febreiro de 2019 ed.). Vigo. ISBN 978-84-9121-464-9.